Otázky a odpovede určené poskytovateľom a distribútorom celoeurópskeho osobného dôchodkového produktu:

***Ako by mal poskytovateľ PEPP v rámci predzmluvnej fázy odprezentovať individualizované prognózy pred samotným uzatvorením zmluvy o PEPP? Je tento druh dokumentu priamo upravený?***

Vzhľadom na skutočnosť, že tento druh dokumentu nie je nariadením o PEPP explicitne upravený, má poskytovateľ voľnosť pri jeho vytváraní a dizajnovaní rozsahu informácií poskytovaných potenciálnemu sporiteľovi PEPP, pričom musí rešpektovať zmysel a účel prognóz.

Prognózy budúceho dôchodkového príjmu sú dôležité pre to, aby spotrebitelia ako potenciálni sporitelia pochopili PEPP a jeho vhodnosť pre individuálne dôchodkové ciele. V samotnom nariadení o PEPP ani v nadväzujúcich delegovaných nariadeniach nie je stanovené ako zobrazovať dôchodkové prognózy na individualizovanej báze pre konkrétneho potenciálneho sporiteľa PEPP.

Delegované nariadenie Komisie (EÚ) 2021/473 z 18. decembra 2020, ktorým sa dopĺňa nariadenie Európskeho parlamentu a Rady (EÚ) 2019/1238, pokiaľ ide o regulačné technické predpisy, ktorými sa bližšie určujú požiadavky na informačné dokumenty, náklady a poplatky zahrnuté do cenového stropu a techniky zmierňovania rizík pre celoeurópsky osobný dôchodkový produkt, upravuje spôsob prezentácie prognóz prostredníctvom predzmluvného dokumentu PEPP KID, v rámci ktorého sa však zobrazujú dôchodkové prognózy všeobecných sporiteľov PEPP upravené o infláciu s vymedzenými sporiacimi obdobiami a štandardizovanými príspevkami, a prostredníctvom výkazu dávok PEPP, ktorý je však určený už pre existujúcich sporiteľov zohľadňujúcich reálne príspevky. Na základe uvedeného teda nie je definované, ako realizovať individualizovanú prognózu pre potenciálnych sporiteľov.

PEPP KID je preto navrhnutý tak, aby poskytoval informácie užitočné pre prijímanie rozhodnutí o úsporách v rámci PEPP zrozumiteľným a spoľahlivým spôsobom, preto je kľúčové zohľadniť zásady pre poskytovanie PEPP KID a výkaz dávok PEPP aj v prípade uplatnenia voľnosti pri dizajne aj rozsahu informácií poskytnutých potenciálnemu sporiteľovi PEPP podľa čl. 34 ods. 2 nariadenie o PEPP.

***Je možné produkt PEPP označiť doplnkovým názvom zachytávajúcim cielené trhy? Je možné pripojiť k registrovanému produktu PEPP viac doplnkových názvov a tým zabezpečiť viac PEPP KID dokumentov k jednému produktu PEPP?***

Cieľom dokumentu s kľúčovými informáciami o PEPP (PEPP KID) je poskytovať potenciálnym sporiteľom PEPP informácie spôsobom, ktorý uľahčuje pochopenie a porovnateľnosť jednotlivých PEPP produktov a rôznych PEPP investičných možností. Pritom platí, že v súlade s článkom 26 ods. 2 nariadenia o PEPP poskytovatelia PEPP majú zabezpečiť, aby PEPP KID boli vždy presné, pravdivé, jasné a nezavádzajúce. Z uvedeného dôvodu sa zvolila cesta vysokej miery štandardizácie, a to prostredníctvom stanovenia povinného vzoru PEPP KID.

V súlade s článkom 28 ods. 1 nariadenia o PEPP ako aj prílohou č. I (časť I. bod 2) delegovaného nariadenia 2021/473 je v zmysle štandardizácie explicitne stanovený hlavný názov tohto informačného dokumentu „Dokument s kľúčovými informáciami o PEPP“, ktorý je jednotný pre všetky PEPP. V časti PEPP KID pred uvedením oddielu „O aký produkt ide?“ sa však môže uviesť aj názov produktu v podobe „Názov PEPP“, ktorý môže byť odlišujúcim prvkom medzi rôznymi PEPP. Vzor PEPP KID tak predpokladá, že poskytovateľ PEPP môže registrovaný PEPP označiť akýmkoľvek doplňujúcim názvom, ktorý však nesmie byť pre potenciálneho sporiteľa zmätočný či inak zavádzajúci, pričom môže ísť napríklad aj o odlíšenie, či ide o bankový alebo poistný či investičný produkt, prípadné iný doplnkový názov, ktorý môže odlíšiť produkt od konkurencie.

Zároveň však platí, že jeden registrovaný PEPP môže používať len jeden a ten istý doplnkový názov PEPP. Poskytovateľ PEPP, ktorý poskytuje základný PEPP a niekoľko ďalších alternatívnych možností, odlišuje tieto rôzne alternatívne možnosti prostredníctvom informácie poskytovanej v časti „druh/typ produktu“, kde v súlade s prílohou č. I prvou časťou bodom 6 písm. d) sa uvádza, či ide o základný PEPP alebo nie, a ak nie, či KID PEPP odkazuje na konkrétnu alternatívnu investičnú možnosť alebo poskytuje všeobecné informácie týkajúce sa celej škály alternatívnych investičných možností.

***Má EIOPA v pláne možno v úzkej spolupráci s EK zatraktívniť produkt PEPP cez motiváciu členských štátov prijať opatrenia v oblasti zdaňovania s cieľom podporiť dopyt po PEPP a uľahčiť prenosnosť PEPP v rámci EÚ?***

Problematika daní a daňovo zvýhodnené zaobchádzanie s osobnými dôchodkovými produktmi je výlučne v kompetencii členských štátov. Zo strany EK bolo zverejnené [odporúčanie](https://ec.europa.eu/info/sites/default/files/170629-personal-pensions-recommendation_en.pdf) o zdaňovaní osobných dôchodkových produktov vrátane PEPP, v ktorom sa stanovuje, že členské štáty sa vyzývajú, aby poskytli PEPP rovnakú daňovú úľavu, aká sa poskytuje národným PPP.

Takéto vnútroštátne podmienky pre daňovo zvýhodnené zaobchádzanie budú súčasťou vnútroštátnych ustanovení, ktoré musia zverejniť príslušné vnútroštátne orgány (a zodpovedajúcim spôsobom aj orgán EIOPA na svojej webovej stránke). V súčasnosti je takáto daňová podpora stále v rovine dohôd.

***Keďže je PEPP investičný produkt sú stanovené pravidlá investovania PEPP****?*

Čl. 41 nariadenia o PEPP stanovuje investičné pravidlá pre PEPP, pokiaľ neexistujú prísnejšie sektorové pravidlá uplatniteľné na poskytovateľa PEPP. Najmä od poisťovní a inštitúcií zamestnaneckého dôchodkového zabezpečenia (IORP) sa vyžaduje, aby dodržiavali zásadu obozretnej osoby podľa smerníc Solventnosť II a IORP II.

***Sú kapitálové záruky PEPP typom techniky na zmiernenie rizika****?*

„Techniky zmierňovania rizika“ sú techniky na systematické znižovanie rozsahu vystavenia riziku a/alebo pravdepodobnosti jeho výskytu. Nemala by sa zamieňať s kapitálovou zárukou. Základný PEPP musí buď poskytovať záruku na kapitál, alebo musí mať formu techniky na zmiernenie rizika.

***Sú poskytovatelia produktu PEPP povinní využívať stochastický model EIOPA, alebo môžu vyvinúť a využívať stochastické modely, ktoré si sami vyvinuli ?***

Poskytovatelia nie sú povinní využívať stochastický model EIOPA, ale môžu vyvinúť a využívať stochastické modely , ktoré si sami vyvinuli, za predpokladu, že stochastický model je navrhnutý v súlade s požiadavkami delegovaného nariadenia Komisie 2021/473, ktorým sa dopĺňa nariadenie (EÚ) 2019/1238 Európskeho parlamentu a Rady, pokiaľ ide o regulačné technické normy, v ktorých sa stanovujú požiadavky na informačné dokumenty, o nákladoch a poplatkoch zahrnutých do stropu nákladov a o technikách zmierňovania rizika pre celoeurópsky osobný dôchodkový produkt.

***Je povinnosťou poskytovateľov PEPP integrovať mzdové modely, akými sú predpoklady o nezamestnanosti a raste miezd ako dvoch hlavných faktorov v ich stochastických modeloch?***

Nie je povinné integrovať mzdový model, pokiaľ dizajn produktu PEPP neobsahuje prvky na ochranu pred takýmito rizikami alebo na prispôsobenie príspevkov na základe kariérneho postupu.